
AVIZ

asupra propunerii legislative pentru compensarea în bani a tichetelor de călătorie pe cale ferată neutilizate de către pensionari
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru compensarea în bani a tichetelor de călătorie pe cale ferată neutilizate de către pensionari, trimisă cu adresa nr. P.l.x-672 din 13 septembrie 2006, înregistrată  sub nr. 31/1072 din 14.09. 2006.
Senatul a respins propunerea legislativă în şedinţa din 7 septembrie 2006.
Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din 2 octombrie 2006.


Membrii comisiei au examinat propunerea  legislativă supusă avizării, expunerea de motive, avizul favorabil al Consiliului Legislativ nr.664 din 8.05.2006, precum  şi punctul de vedere al Guvernului, transmis cu adresa nr.1606/ D.P.S.G./22.05.2006. 
În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât prin adoptarea ei s-ar crea o serie de paralelisme şi contradicţii în reglementare dat fiind că prin Ordonanţa de urgenţă a Guvernului nr. 71/2004 privind acordarea unor facilităţi familiilor de pensionari, aprobată prin Legea nr. 565/2004, este prevăzută şi compensarea în produse alimentare a tichetelor de călătorie pe calea ferată neutilizate de către pensionari.
În raport de obiectul şi conţinutul său, propunerea legislativă face parte din categoria legilor ordinare.

